CELEX: 32021D1919
Language: mt
Date: 2021-10-29 00:00:00
Title: Deċiżjoni tal-Kunsill (UE) 2021/1919 tad-29 ta’ Ottubru 2021 dwar il-pożizzjoni li għandha tittieħed f’isem l-Unjoni Ewropea fir-rigward tal-adozzjoni ta’ deċiżjoni, permezz ta’ proċedura bil-miktub, mill-Parteċipanti fl-Arranġament dwar il-Krediti għall-Esportazzjoni Uffiċjalment Appoġġati għar-reviżjoni tal-Ftehim tas-Settur tal-Ġenerazzjoni tal-Elettriku bil-Faħam li jinsab fl-Anness VI ta’ dak l-Arranġament

4.11.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 389/21
               
            
         DEĊIŻJONI TAL-KUNSILL (UE) 2021/1919
         tad-29 ta’ Ottubru 2021
         dwar il-pożizzjoni li għandha tittieħed f’isem l-Unjoni Ewropea fir-rigward tal-adozzjoni ta’ deċiżjoni, permezz ta’ proċedura bil-miktub, mill-Parteċipanti fl-Arranġament dwar il-Krediti għall-Esportazzjoni Uffiċjalment Appoġġati għar-reviżjoni tal-Ftehim tas-Settur tal-Ġenerazzjoni tal-Elettriku bil-Faħam li jinsab fl-Anness VI ta’ dak l-Arranġament
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 207(4), l-ewwel subparagrafu, flimkien mal-Artikolu 218(9) tiegħu,
         Wara li kkunsidra l-proposta tal-Kummissjoni Ewropea,
         Billi:
         
                     (1)
                  
                  
                     Il-linji gwida li jinsabu fl-Arranġament dwar il-Krediti għall-Esportazzjoni Uffiċjalment Appoġġati (l-“Arranġament”) tal-Organizzazzjoni għall-Kooperazzjoni u l-Iżvilupp Ekonomiċi (OECD), inkluż il-Ftehim tas-Settur tal-Ġenerazzjoni tal-Elettriku bil-Faħam (“CFSU”) li jinsabu fl-Anness VI tal-Arranġament, ġew trasposti u għalhekk saru legalment vinkolanti fl-Unjoni permezz tar-Regolament (UE) Nru 1233/2011 tal-Parlament Ewropew u tal-Kunsill (1).
                  
               
                     (2)
                  
                  
                     Skont is- CFSU, il-parteċipanti fl-Arranġament (il-“Parteċipanti”) għandhom jadottaw deċiżjoni, permezz ta’ proċedura bil-miktub, biex jirrevedu s-CFSU bil-għan li jkomplu jsaħħu t-termini u l-kundizzjonijiet tiegħu sabiex jikkontribwixxu għall-għan komuni li jiġi indirizzat it-tibdil fil-klima u li jitkompla t-tnaqqis gradwali tal-appoġġ uffiċjali għall-impjanti tal-enerġija li jaħdmu bil-faħam.
                  
               
                     (3)
                  
                  
                     Id-deċiżjoni għar-reviżjoni tas-CFSU jenħtieġ li tkun konformi mal-impenji internazzjonali tal-Unjoni Ewropea skont il-Ftehim ta’ Pariġi u l-politika tal-Unjoni dwar il-klima.
                  
               
                     (4)
                  
                  
                     Fil-konklużjonijiet tiegħu dwar id-Diplomazija dwar il-Klima u l-Enerġija - It-twettiq tad-dimensjoni esterna tal-Patt Ekoloġiku Ewropew tal-25 ta’ Jannar 2021, il-Kunsill appella għal eliminazzjoni gradwali globali tas-sussidji tal-fjuwils fossili li jagħmlu ħsara lill-ambjent tul skeda ta’ żmien ċara u għal trasformazzjoni determinata u ġusta madwar id-dinja lejn in-newtralità klimatika, inkluż it-tneħħija gradwali tal-faħam mhux imnaqqas fil-produzzjoni tal-enerġija u,bħala l-ewwel pass,it-tmiem immedjat tal-finanzjament kollu ta’ infrastruttura ġdida tal-faħam f’pajjiżi terzi.
                  
               
                     (5)
                  
                  
                     Huwa xieraq li tiġi stabbilita l-pożizzjoni li għandha tittieħed f’isem l-Unjoni fir-rigward tal-adozzjoni ta’ deċiżjoni, permezz ta’ proċedura bil-miktub, mill-Parteċipanti għar-reviżjoni tas-CFSU, peress li d-deċiżjoni tal-Parteċipanti ser tkun vinkolanti fuq l-Unjoni u kapaċi tinfluwenza b’mod deċiżiv il-kontenut tal-liġi tal-Unjoni, bis-saħħa tar-Regolament (UE) Nru 1233/2011,
                  
               ADOTTA DIN ID-DEĊIŻJONI:
         
            Artikolu 1
            Il-pożizzjoni li għandha tittieħed f’isem l-Unjoni fir-rigward tal-adozzjoni ta’ deċiżjoni mill-parteċipanti permezz ta’ proċedura bil-miktub għar-reviżjoni tal-Ftehim tas-Settur tal-Ġenerazzjoni tal-Elettriku bil-Faħam li jinsab fl-Anness VI tal-Arranġament dwar il-Krediti għall-Esportazzjoni Uffiċjalment Appoġġati tal-Organizzazzjoni għall-Kooperazzjoni u l-Iżvilupp Ekonomiċi għandha tkun ibbażata fuq il-pożizzjoni tal-Unjoni Ewropea (2).
         
         
            Artikolu 2
            Din id-Deċiżjoni għandha tidħol fis-seħħ fid-data tal-adozzjoni tagħha.
         
         
            Magħmul fi Brussell, id-29 ta’ Ottubru 2021.
            
               
                  Għall-Kunsill
               
               
                  Il-President
               
               G. DOVŽAN
            
         
         
            (1)  Ir-Regolament (UE) Nru 1233/2011 tal-Parlament Ewropew u tal-Kunsill tas-16 ta’ Novembru 2011 dwar l-applikazzjoni ta’ ċerti linji gwida fil-qasam tal-krediti ta’ esportazzjoni uffiċjalment appoġġati u li jħassar id-Deċiżjonijiet tal-Kunsill 2001/76/KE u 2001/77/KE (ĠU L 326, 8.12.2011, p. 45).
         
            (2)  Ara id-dokument ST 12623/21 fuq http://register.consilium.europa.eu.